HU Az Európai Unió Hivatalos Lapja L 30/45

A BIZOTTSÁG (EU) 2017/171 RENDELETE

(2017. január 30.)

a 396/2005/EK európai parlamenti és tanácsi rendelet II., III. és IV. mellékletének a bizonyos termékekben, illetve azok felületén található aminopiralid, azoxistrobin, ciántraniliprol, ciflufenamid, ciprokonazol, dietofenkarb, ditiokarbamátok, fluazifop-P, fluopiram, haloxifop, izofetamid, metalaxil, prohexadion, propakizafop, pirimetanil, Trichoderma atroviride SC1 törzs és zoxamid szermaradékok határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) Az azoxistrobin, a dietofenkarb, a fluazifop-P, a haloxifop, a prohexadion és a pirimetanil tekintetében a 396/2005/EK rendelet II. melléklete szermaradék-határértékeket (a továbbiakban: MRL-ek) állapított meg. A ditiokarbamátok, a metalaxil és a zoxamid tekintetében az említett rendelet II. melléklete és III. mellékletének B. része határozott meg MRL-eket. Az aminopiralid, a ciántraniliprol, a ciflufenamid, a ciprokonazol, a fluopiram és a propakizafop tekintetében az említett rendelet III. mellékletének A. része határozott meg MRL-eket. Az izofetamid és a Trichoderma atroviride SC1 törzs tekintetében az említett rendelet nem határozott meg MRL-eket, és ezek az anyagok nem szerepelnek annak IV. mellékletében sem, ezért esetükben a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett érték alkalmazandó.

(2) Egy, az aminopiralid hatóanyagot tartalmazó növényvédő szer kukorica esetében való alkalmazása iránti engedélyezésre irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL módosítása céljából.

(3) Az azoxistrobin esetében a rebarbarára, a lenmagra, a pórsáfránymagra és a borágó magjára vonatkozóan nyújtottak be ilyen kérelmet. A ciántraniliprol esetében a csemegeszőlőre, a szamócára, a hüvely nélküli babra és a hüvely nélküli borsóra, az articsókára, a gyökérből készített gyógynövényteákra, valamint a gyökér- és rizómafűszerekre vonatkozóan nyújtottak be ilyen kérelmet. A ciflufenamid esetében a csonthéjasokra és az articsókára vonatkozóan nyújtottak be ilyen kérelmet. A ciprokonazol esetében a hüvelyesekre, az árpára és a zabra vonatkozóan nyújtottak be ilyen kérelmet. A ditiokarbamátok esetében a datolyaszilvára vonatkozóan nyújtottak be ilyen kérelmet a termék mankozebbel való kezelését követően. A fluazifop-P esetében a tökmagra vonatkozóan nyújtottak be ilyen kérelmet. A fluopiram esetében a kajszibarackra, a paprikára, a spenótra és hasonló leveles zöldségekre, a hajtató cikóriára, a fűszernövényekre és az ehető virágokra, a hüvelyes borsóra, a lencsére, valamint más, a 0260990 kód alá tartozó hüvelyes zöldségekre, a szezámmagra, a napraforgómagra, a tökmagra, a pórsáfránymagra, a borágó magjára, a kendermagra, a ricinusbabra, az árpára, a hajdinára, a zabra és a cukorrépára vonatkozóan nyújtottak be ilyen kérelmet. A metalaxil esetében a grapefruitra, a narancsra, a szamócára, a kelbimbóra és a spenótra és a hasonló leveles zöldségekre vonatkozóan nyújtottak be ilyen kérelmet. A prohexadion esetében a szamócára vonatkozóan nyújtottak be ilyen kérelmet. A propakizafop esetében a gumós zellerre, a paszternákra, a petrezselyemgyökérre, a retekre, a karfiolra, a fejes káposztára, a fejes salátára és az egyéb salátafélékre, a mákra, a szójababra és a mustármagra vonatkozóan nyújtottak be ilyen kérelmet. A pirimetanil esetében a póréhagymánál történő alkalmazásra nyújtottak be ilyen kérelmet. A zomaxid esetében a fejes salátára és az egyéb salátafélékre, a spenótra és a hasonló leveles zöldségekre, valamint a fűszernövényekre és az ehető virágokra vonatkozóan nyújtottak be ilyen kérelmet.

(4) A 396/2005/EK rendelet 6. cikke (2) és (4) bekezdésének megfelelően kérelmet nyújtottak be a dietofenkarb banán, valamint a haloxifop-P szójabab esetében történő alkalmazására vonatkozóan. A kérelmezők állításai szerint a szóban forgó anyagoknak Dél- és Közép-Amerikában az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb szermaradék-értékekhez vezet, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.

(5) A 396/2005/EK rendelet 8. cikkének megfelelően az érintett tagállamok értékelték a kérelmeket, és az értékelő jelentéseket megküldték a Bizottságnak.

(6) Az Európai Élelmiszerbiztonsági Hatóság (a továbbiakban: a Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.

(7) A Hatóság az indokolással ellátott véleményeiben az azoxistrobin rebarbaránál, a fluopiram cukorrépánál, valamint a propakizafop fejes salátánál és egyéb salátaféléknél történő alkalmazását illetően arra a következtetésre jutott, hogy a benyújtott adatok nem elégségesek új MRL-ek meghatározásához. Az érvényben lévő MRL-eket ezért meg kell tartani.

(8) A többi kérelmet illetően a Hatóság indokolással ellátott véleményeiben arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások elfogadhatók a fogyasztók biztonsága szempontjából, 27 különleges európai fogyasztói csoport fogyasztói expozíciójának vizsgálata alapján. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(9) A fluazifop-P vonatkozásában a 2016/1015/EU bizottsági rendelet (3) több MRL-t módosított. Az említett rendelet 2017. január 19-től kezdődően a tökmag esetében az MRL-t a vonatkozó meghatározási határ szintjére csökkentette. A jogbiztonság érdekében az e rendeletben meghatározott MRL-t célszerű ugyanettől az időponttól alkalmazni.

(10) A ciántraniliprol és az izofetamid tekintetében a Hatóság következtetést adott ki az e hatóanyagok által jelentett, a növényvédő szerekben való alkalmazás kapcsán felmerülő kockázatok értékelésének szakmai vizsgálatáról (4). Ennek keretében MRL-ek megállapítását javasolta a reprezentatív felhasználásokra az Unióban alkalmazott helyes mezőgazdasági gyakorlatok alapján. A Bizottság konzultált az uniós referencialaboratóriumokkal a megfelelő meghatározási határokról.

(11) Az alacsony kockázatú Trichoderma atroviride CS1 törzset hatóanyagként az (EU) 2016/951 bizottsági végrehajtási rendelet (5) engedélyezte. A Hatóság arra a következtetésre (6) jutott, hogy a fogyasztókat táplálkozás útján érő kockázatok értékeléséhez egyes információk nem álltak rendelkezésre, ezért további vizsgálatra volt szükség a kockázatkezelők részéről. A Növények, Állatok, Élelmiszerek és Takarmányok Állandó Bizottsága 2016. május 19-i ülésén arra a következtetésre jutott, hogy az érintett anyag nem állít elő jelentős toxicitású metabolitokat, illetve nem állít elő metabolitokat az elhanyagolhatónál magasabb szinten (7). Célszerű ezért ezt a hatóanyagot felvenni a 396/2005/EK rendelet IV. mellékletébe.

(12) A Hatóság indokolással ellátott véleményei és következtetései alapján és a tárgy szempontjából lényeges tényezőket figyelembe véve az MRL-ek megfelelő módosításai eleget tesznek a 396/2005/EK rendelet 14. cikke (2) bekezdésében szereplő követelményeknek.

(13) A 396/2005/EK rendeletet ezért ennek megfelelően módosítani kell.

(14) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

A fluazifop-P tökmag vonatkozásában megállapított MRL-jei tekintetében azonban 2017. január 19-től alkalmazandó.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. január 30-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu

Reasoned opinion on the modification of the existing maximum residue level for aminopyralid in maize. (Indokolással ellátott vélemény az aminopiralid kukorica vonatkozásában megállapított jelenlegi MRL-jének módosításáról). EFSA Journal 2016;14(6):4497[16. o.].

Reasoned opinion on the modification of the existing maximum residue levels for azoxystrobin in various crops. (Indokolással ellátott vélemény az azoxistrobin különböző termények vonatkozásában megállapított jelenlegi MRL-jeinek módosításáról). EFSA Journal 2016;14(5):4459[17. o.].

Reasoned opinion on the modification of the existing maximum residue levels for cyantraniliprole in table grapes. (Indokolással ellátott vélemény a ciántraniliprol csemegeszőlő vonatkozásában megállapított jelenlegi MRL-jeinek módosításáról). EFSA Journal 2016;14(7):4553[14. o.].

Reasoned opinion on the modification of the existing maximum residue levels for cyantraniliprole in various crops. (Indokolással ellátott vélemény a ciántraniliprol különböző termények vonatkozásában megállapított jelenlegi MRL-jeinek módosításáról). EFSA Journal 2015;13(10):4263[25. o.].

Reasoned opinion on the modification of the existing maximum residue levels for cyflufenamid in stone fruits and globe artichokes. (Indokolással ellátott vélemény a ciflufenamid csonthéjasok és az articsóka vonatkozásában megállapított jelenlegi MRL-jeinek módosításáról). EFSA Journal 2016;14(6):4519[14. o.].

Reasoned opinion on the modification of the existing maximum residue levels for cyproconazole in pulses, barley and oat. (Indokolással ellátott vélemény a ciprokonazolnak a hüvelyesek, az árpa és a rozs vonatkozásában megállapított jelenlegi MRL-jei módosításáról). EFSA Journal 2016;14(6):4526[18. o.].

Reasoned opinion on the setting of import tolerance for diethofencarb in bananas. (Indokolással ellátott vélemény a banánban előforduló dietofenkarbra vonatkozó importtolerancia meghatározásáról). EFSA Journal 2016;14(8):4576[18. o.].

Reasoned opinion on the modification of the existing maximum residue level for or mancozeb (expressed as carbon disulfide) in persimmons. (Indokolással ellátott vélemény a (karbon-diszoflidként kifejezett) mankozeb datolyaszilva vonatkozásában megállapított jelenlegi MRL-jének módosításáról). EFSA Journal 2016;14(5):4495[13. o.].

Reasoned opinion on the modification of the existing maximum residue levels for fluazifop-P in pumpkin seeds.(Indokolással ellátott vélemény a fluazifop-P tökmag vonatkozásában megállapított jelenlegi MRL-jeinek módosításáról). EFSA Journal 2016;14(5):4486[14. o.].

Reasoned opinion on the modification of the existing maximum residue levels for fluopyram in various crops. (Indokolással ellátott vélemény a fluopiram különböző termények vonatkozásában megállapított jelenlegi MRL-jeinek módosításáról). EFSA Journal 2016;14(6):4520[27. o.].

Reasoned opinion on the setting of import tolerance for haloxyfop-P in soya beans. (Indokolással ellátott vélemény a szójababban előforduló haloxyfopra vonatkozó importtolerancia meghatározásáról). EFSA Journal 2016;14(7):4551[15. o.].

Reasoned opinion on the modification of the existing maximum residue levels for metalaxyl in various crops. (Indokolással ellátott vélemény a metalaxil különböző termények vonatkozásában megállapított jelenlegi MRL-jeinek módosításáról). The EFSA Journal 2016; 14(7):4521.

Reasoned opinion on the modification of the existing maximum residue level for prohexadione-calcium in strawberries. (Indokolással ellátott vélemény a prohexadion-kalcium szamóca vonatkozásában megállapított jelenlegi MRL-jének módosításáról). EFSA Journal 2016;14(7):4528[13. o.].

Reasoned opinion on the modification of the existing maximum residue levels for propaquizafop in various crops. (Indokolással ellátott vélemény a propakizafop különböző termények vonatkozásában megállapított jelenlegi MRL-jeinek módosításáról). EFSA Journal 2016;14(2):4402[31. o.].

Reasoned opinion on the modification of the existing maximum residue levels for pyrimethanil in leeks. (Indokolással ellátott vélemény a pirimetanilnak a póréhagyma vonatkozásában megállapított jelenlegi MRL-jei módosításáról). EFSA Journal 2016;14(6):4514[13. o.].

Reasoned opinion on the modification of the existing maximum residue levels for zoxamide in various leafy crops. (Indokolással ellátott vélemény a zoxamid leveles növénykultúrák vonatkozásában megállapított jelenlegi MRL-jeinek módosításáról). EFSA Journal 2016;14(7):4527[13. o.].

(3) A Bizottság (EU) 2016/1015 rendelete (2016. június 17.) a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található 1-naftil-acetamid, 1-naftil-ecetsav, kloridazon, fluazifop-P, fuberidazol, mepikvát és tralkoxidim szermaradék-határértékeinek tekintetében történő módosításáról (HL L 172., 2016.6.29., 1. o.).

(4) Conclusion on the peer review of the pesticide risk assessment of the active substance cyantraniliprole (A ciántraniliprol hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2014;12(9):3814[249. o.].

Conclusion on the peer review of the pesticide risk assessment of the active substance isofetamid (Az izofetamid hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2015;13(10):4265[130. o.].

(5) A Bizottság (EU) 2016/951 végrehajtási rendelete (2016. június 15.) a Trichoderma atroviride SC1 törzs hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról (HL L 159., 2016.6.16., 6. o.).

(6) Conclusion on the peer review of the pesticide risk assessment of the active substance Trichoderma atroviride strain SC1 (A Trichoderma atroviride SC1 törzs hatóanyagú növényvédő szerek esetében felmerülő kockázatok felméréséről készült szakértői értékelés megállapításai). EFSA Journal 2015;13(4):4092[33. o.].

(7) Review report for the active substance Trichoderma atroviride strain SC1 (Vizsgálati jelentés a Trichoderma atroviride SC1 törzs hatóanyagról, SANTE/10389/2016 rev. 1).